БҚО Казталов ауданы,Ғ.Молдашев атындағы орта ЖББ мектебінің 11 Б сынып оқушысы Абат Санжардың   «Ауылым-алтын бесігім! » атты шығармасы                            
 Жетекшісі :қазақ тілі мен әдебиеті пәні мұғалімі Исаева Роза Рахымжанқызы

    Елімнің батысына қарай  бір сәті түсіп жолға шықсаңыз  Қараөзен мен Сарыөзен деген өзен бойында  елдің жайын ойлайтын қазыналы қарттары бар, сөзінен таймайтын тау мінезді ерлері бар Жалпақтал деген  ел көрсеңіз-ол менің елім. Ішсең тұнығына қана алмайтын, дәмі тіл үйірер бал суы бар, әр тамшысына қасиет қонған, сағым дала төрінде шалқая аққан Қараөзен бойындағы осы бірлігі жарасқан жердей жер жоқ шыған жаһанда?!
    Таза ауа, бөктері бар, гүлменен көмкерілген көк белі бар туған жерім сен туралы қанша жазсам да кемшін болар еді.
 Әр адамның анасы бар болса, менің екі анам бар деп ойлаймын.
Мені бірінші анам –өмірге шыр етіп әкелсе, екіншісі –туған жерім Жалпақталым. Бұл менің туып –өскен, кір жуып, кіндік кескен туған жерім. Осы жерде  –тұңғыш рет ана тілін естіп, ана тілін үйрендім. Ежелден от мінезді саналатын Дағыстандықтарда ең ауыр екі қарғыс: «Балаларыңа тіл үйрететін адамға өлім берсін , аллатағала!», «Балаларыңнан тіл үйренетін адамға өлім берсін!»  -деген сөздер екен. Естігенде жантүршіктірер , сонымен бірге, ана тіліңнің құнын асқақтатар осы сөзден кейін, мен өз ана тілімде сөйлеп , әке-шеше, ауыл-аймағыммен еркін тілдесе алатыныма мың да бір шүкіршілік етемін. 
    Расул Гамзатов «Менің Дағыстанымда» өзінің Парижге барып, революциядан кейін  сонда қалып қойған авар жігітін көріп, еліне келіп анасына сәлемін айтқан екен. Басында баласына кешіріммен қарай бастаған шеше :
– Сендер аварша сөйлестіңдер ме?- деп сұрақ қойыпты. Расулдың тілмәш арқылы сөйлескенін естігенде анасы дереу жұлып алғандай: «Сен қателестің Расул, менің ұлым баяғыда өліп қалған. Сенің көргенің менің ұлым емес. Менің ұлым өзім үйреткен, авар анасы үйреткен тілді ұмытуға  тиісті емес»-деген екен.Сол секілді мен де өз ана тілімді білмесем,мүмкін,бейшара күй кешер едім.
       Таусыз қыран болмайтыны секілді, туған жерсіз адам болмайды екен.
 Менің кішкентай кезімнен есте қалған қымбат бір көрініс бар. Туған үйімнің алдынан машина өтетін жол жатушы еді.Сол жол ирелеңдеп барып, алыстан көрінетін жалғыз құдықтың қасынан өтер еді. Сол құдықтың басында үлкен-кіші жиналып, қауға шелегін алып су ішер еді.Міне, есейе келіп, қанша жерге барсам да, тіпті көркімен тіл байлар Астананың төрінде жүрсем де, сол баяғы бала күнгі көрініс есімнен кетпей, магниттей тартып –ақ тұрады. Менің бойымда сол кішкене құдықтың суы бар екені есіме түскенде қатты таң қаламын да, қуанамын. Себебі, ғалымдардың айтуы бойынша, адам баласы қай жерде дүниеге келсе, сол жердің суының құрамындағы химиялық элементтер өмір бойы өзгермейді екен.Міне, туған жердің қасиеті деген осы емес пе?!
  Туған жерді жырлайтын ақын-жазушының өз тауы, бұлағы болады. Ал менің Жалпақталымда тау да, бұлақ та жоқ! Есесіне жусан исі аңқыған топырағы,  кеудеңе құйылған мөлдір де ыстық  ауасы, үнсіз жатқан, шаң басқан даласы бар. Бірақ та бәрібір мен оны сүйемін! Мен оның күнін сүйем, түнін сүйем –деп Мұқағали ақын жырласа, Жұбан ағамыз: «Жұбаным деші, Жайығым!»-демеп пе еді?! Махамбеттей ерлердің қаны тамған, Қадыр,  Дариға, Ұлдай, Жайықтан түлеп ұшқан Ақ шағала-Ақұштаптай аға-апаларымның өлеңдеріне арқау болған қасиетті мекен, ол-туған жер, әрине!
Отырсам қағаз жайып, қалам алып.
Ойыма ең алдымен келесің сен.
Жүргенде сағыныштан балаң арып.
Жаныма жыр жалынын бересің сен.
Қанатын менен тіпті, тіле құстың.
Жайығым сені мәңгі толғасам да.
Туған ел, өз бауырыңда түлеп ұштым,
Жырлаймын атақты ақын болмасамда-деп өзімнің сүйікті ақыным Жұбан ағам жырлағандай, бала жүрегіммен туған жерге деген махаббатымды мен де жазғым келеді.
    Жаздың аптап ыстығында қара сирақ балалар болып жиналып алып, «Аспалы көпірден» рахаттанып секіріп, күмп беріп, батып шығасың. Содан кешке дейін әке-шешең айқай салып іздеп келгенше құрт салып қойып, балық аулап отырасың.Тіпті қарның ашқаның білінбей, үйге кешке бір-ақ барасың. Сондайда, бірде  жексенбі демалыс күндері  балық аулаймын деп, апта басында сабаққа барғанда тек бетім, құлағым, маңдайым ғана қара-күрең болып тотығып, көпке дейін денем бір түсті болмай, қыздарға күлкі болғаным бар еді.Енді бірде көршілес балалармен балық аулап, кешке дейін түк түспегесін енді кетеміз деп тұрғанда, қармағым қауып,асау балық  мені бірге өзенге тартып кеткен еді.Судан шығып, «балық түспеді деп» ұялып тұрған мен үйге қармағымнан да айрылып қайтқаным есімде.
  Есейіп ес білгелі, ауылымның «Арбаты» мен ауыл бағы  біз үшін жұмақ дер едім. Қалаға қарай жұмыс іздеп ағылған жастар легі көбейсе де, «Туған жерге тағзым!», «Қазақстан патриоттары» шарасы аясында аулымызда  «Балалар ойын алаңы», «Футбол алаңы» , «Менің жүрегім-Жалпақтал!», мана айтылған «Арбат» секілді кешендер пайда болған еді.Ал қазіргі Арбатта орналасқан субұрқақ шілденің аптап ыстығында абыз ақсақалдар мен жаулықты аналарымыздың немере-шөберелерін ойнататын жерге айналды. Алыстан ат тартып, елім-жерім деп аңсап жеткен тұлғасы биік  азаматтарымыз- елімнің мақтанышы.Бірлігі жарасқан елі бар, парасатты жастары мен ел басқарған орақ ауызды төресі бар –бұл менің Жалпақталым!
Балалық шағым, балауса  күніме серік болған, дос-құрбыммен доп қуып , асыр салған туған жерім мен бала күніме куә болған мектебім , ұстаздарым мен сыныптас достарымды ұмыту мүмкін емес! Қай шетте жүрсем де, болашақта  білім іздеп қала ассам да, сені,  қасиетті туған жер, еш ұмытпаймын! 
